**ETELÄ-POHJANMAAN ELY-KESKUKSEN SEKÄ ETELÄ-POHJANMAAN TE-TOIMISTON YHTEINEN LAUSUNTO**

**Viite:** **Lausuntopyyntö; luonnos hallituksen esitykseksi eduskunnalle laeiksi työttömyysturvalain ja julkisesta työvoima- ja yrityspalvelusta annetun lain muuttamisesta**

Työ- ja elinkeinoministeriö on pyytänyt yllä mainituilta tahoilta lausuntoa työttömyysturvalain ja julkisesta työvoima- ja yrityspalvelusta annetun lain muuttamista koskevasta hallituksen esityksestä. Esitys koskee työnhakijan mahdollisuutta opiskella lyhytkestoisia opintoja menettämättä oikeutta työttömyysetuuteen. Työttömyysturvalakia ja julkisesta työvoima- ja yrityspalvelusta annettua lakia ehdotetaan muutettavaksi siten, että työnhakijalla olisi oikeus työttömyysetuuteen opintojen estämättä jos opinnot kestävät enintään kuusi kuukautta ja antavat ammatillisia valmiuksia tai tukevat yritystoimintaa. Laissa säilyisi kuitenkin työttömällä velvollisuus hakea kokoaikatyötä sekä osallistua työllistymistä edistäviin palveluihin niitä hänelle tarjottaessa.

**Yleistä**

Uudistuksen tavoitteena on tukea ja sujuvoittaa työttömien mahdollisuuksia parantaa opiskelemalla työllistymisen tai yritystoiminnan aloittamisen edellytyksiä. Työttömien itsenäinen ammatillisen osaamisen kehittäminen on aina kannatettavaa ja kannattavaa. Myös lyhytaikainen työllistymistä tukeva opiskelu parantaa työllistymismahdollisuuksia merkittävästi. Muutos tukee osaltaan osaavan työvoiman saatavuutta ja uuden yritystoiminnan syntymistä. Opintoihin kannustaminen tulisi pääsääntöisesti kuitenkin tapahtua opintososiaalisia etuuksia kehittämällä eikä laajentamalla työttömyysturvan saantia. Ehdotuksen mukaan muutos olisi helposti toteutettavissa, mutta muutos tulee lisäämään TE-toimiston työmäärää sekä todennäköisesti myös maksajien työmäärää melkoisesti.

**Ehdotettu muutos lisää viranomaistyötä sekä jäykistää työmarkkinoiden toimintaa**

Lakiluonnoksen 10 a § kerrotaan oikeudesta saada työttömyysetuutta, jos opintojen muodostama kokonaisuus kestää yhdenjaksoisesti tai jaksotettuna enintään 6 kk.

Jääkö opintoihin liittyvä seuranta- ja laskentatyö TE-toimiston tehtäväksi? Toteutuessaan tämä toimintamalli lisäisi paljon hallinnollista työtä TE-toimistossa: Hallinnollisen työkuorman kasvaessa henkilöstöresurssit ovat pois muusta työstä, jolla tuetaan työmarkkinoiden toimintaa. Tässä muutama esimerkki muutoksen tuomista TE-toimiston henkilöstöresursseja kuormittavista tekijöistä:

-Opintojen edellytyksenä on, että opinnot antavat ammatillisia lisävalmiuksia tai tukevat yritystoimintaa. Kuka arvioinnin tekee? TE-toimisto?

-Aiemmin harjoitetut opinnot—todisteellinen keskeytyminen vähintään vuosi. Kuka tutkii? TE- toimistoko? Ja edelleen…”rajoitus ei koske työsuhteen…” jne. taas poikkeus, joka tutkittava. TE-toimistoko?

Työttömällä säilyisi velvollisuus hakea kokoaikatyötä opintojen aikana ja osallistua TE-palveluihin niitä hänelle tarjottaessa. Tästä muodostuu selkeä epäloogisuus, jonka selvittelyn keskipisteessä on tietenkin TE-toimisto. Onko vaarana, että soveltuvia palveluja, työtä tai koulutusta ei tarjottaisikaan, kun asiakas on jo koulutuksessa? Tilanne saattaa johtaa myös asiakkaan tarpeettomaan pompotteluun ja palvelutarpeen väärin arviointeihin.

**Vaihtoehtoisia koulutusmalleja**

Nykyinen työttömyysturvalla tapahtuva omaehtoinen opiskelu (OMO) tukee paremmin osaavan työvoiman saatavuutta, koska omaehtoista koulutusta suunnataan erityisesti työvoimatarvealoille ja koulutuksen kestokin joustaa asiakkaan tarpeen mukaan (max 24 kk). Omaehtoisessa koulutuksessa on tällä hetkellä yli 40 000 opiskelijaa valtakunnan tasolla ja määrä on koko ajan kasvanut.

Nyt suunniteltu malli mahdollistaa kaikenlaisen ammatillisen osaamisen lisäämisen ja malli ei takaa millään tavalla sitä, että hakeuduttaisiin niille aloille, jossa työvoimaa tarvitaan. Järkevämpää olisi kehittää nykyistä valmista OMO-mallia ja saada siitä entistä joustavampi ja vähentää byrokratiaa. Samoin tulevan kasvupalvelukoulutuksen kehittäminen joustavaksi ja nopeaksi koulutusväyläksi vähentää esityksessä kuvatun lyhytkestoisen opiskelun tarvetta.

Olisiko esimerkiksi oppisopimuskoulutusta mahdollista käydä alkuun vaikka max. 6 kk työttömyysturvalla, työttömän niin halutessaan—ja jatkuisi sen jälkeen normaalina oppisopimuskoulutuksena? Tämä esitetty malli tukisi varmaan paremmin työttömän työllistymistä ja koulutus kohdentuisi työvoimatarvealoille.

Myös muutokset nykyiseen työvoimakoulutukseen tuovat mukanaan työttömille uusia mahdollisuuksia ja kasvupalvelukoulutus itsessään jo mahdollistaa työttömille lyhytaikaisen ammatillisten osaamisen vahvistamisen juuri kysyntä aloille. Tähän riittävät resurssit ja joustavat toimintamallit. Tarpeita on aina arvioimassa myös työnantajasektori.

Esitetyn lyhytkestoinen koulutuksen avulla ei pystytä kannustamaan niitä ryhmiä, jotka olisivat kaikista eniten uudelleen tai täydennyskoulutuksen tarpeessa. Lyhytkestoisen opiskelun mahdollisuutta käyttäisivät todennäköisesti eniten ne, joilla koulutustarve on pienin eli aktiiviset, itseään kehittävät asiakkaat, jotka työllistyisivät ilman koulutustakin. Opiskelupaikat eivät voi riittää kaikille, ja oppilaitosten intressinä tulee olemaan hyvin motivoituneet opiskelijat, joista oppilaitokset saavat hyvät tulokset ja palkkiot.

**Yrittäjyys**

Yrittäjyyteen kannustamisessa osa-aikainen yrittäjyys voisi olla kannatettavaa, mikäli työttömyysturvan osalta selvittelyjä ei tarvitsisi tehdä. Riittääkö tällöin työttömän oma arvio siitä, että yritystoiminta on osa-aikaista? Kokoaikaiseen yrittäjyyteen on jo olemassa starttiraha -järjestelmä, mutta sen ehtoja voisi tarkistaa ja kytkeä uudistus osaksi starttirahajärjestelmää.

Seinäjoella 19.12.2017

Etelä-Pohjanmaan ELY-keskus Etelä-Pohjanmaan TE-toimisto

Marjut Leppänen Leena Tuohimaa-Kari

Marjut Leppänen Leena Tuohimaa-Kari

yksikön päällikkö TE-toimiston johtaja

yritys- ja työvoimayksikkö